Kommissionens afgørelse

af 18. maj 2000

om ændring af afgørelse 97/404/EF om oprettelse af en videnskabelig styringskomité og af afgørelse 97/579/EF om oprettelse af videnskabelige komitéer inden for forbrugersundhed og levnedsmiddelsikkerhed

(meddelt under nummer K(2000) 1343)

(EØS-relevant tekst)

(2000/443/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Kommissionens afgørelse 97/404/EF(1) af 10. juni 1997 om oprettelse af en videnskabelig styringskomité, særlig artikel 3, 4 og 8,

under henvisning til Kommissionens afgørelse 97/579/EF af 23. juli 1997 om oprettelse af videnskabelige komitéer inden for forbrugersundhed og levnedsmiddelsikkerhed(2), særlig artikel 5, og

ud fra følgende betragtninger:

(1) I juli 2000 udløber mandatet for de otte medlemmer af den videnskabelige styringskomité, som ikke har formandshvervet i en anden videnskabelig komité. I november 2000 udløber mandatet for medlemmerne af de otte områdespecifikke videnskabelige komitéer. Derfor skal nye medlemmer af disse komitéer udnævnes senest i juli 2000 for Den Videnskabelige Styringskomités vedkommende og i november 2000 for de områdespecifikke videnskabelige komitéers vedkommende. Før udnævnelsen af de nye medlemmer er det nødvendigt at tilpasse afgørelserne om oprettelse af komiéerne i lyset af erfaringerne med arbejdsgangen i komitéerne for så vidt angår varigheden af medlemmernes mandat, fortrolighedsreglerne og den årlige habilitetserklæring.

(2) I løbet af mandatperioen kan der foretages nyudnævnelser til de videnskabelige komitéer (udskiftning af fratrædende medlemmer, forøgelse af antallet af medlemmer). For at sikre, at den pågældende komité kan arbejde ordentligt og sammenhængende, bør disse nye medlemmers mandatperiode begrænses, således at den svarer til den resterende mandatperiode for komitéens øvrige medlemmer. I betragtning af, at sådanne ufuldstændige mandatperioder ofte er af kort varighed, er det på sin plads at præcisere, at reglen om, at hvervet højst kan udøves i to på hinanden følgende perioder, kun gælder for fuldstændige mandatperioder.

(3) I henhold til artikel 4 i afgørelse 97/404/EF skal medlemmerne hvert år afgive en erklæring om, at der ikke foreligger interessekonflikter, som kan være til hinder for medlemmernes uafhængighed. Denne regel skal udvides til også at omfatte medlemmerne af Den Videnskabelige Styringskomités ad hoc-gruppe, der er oprettet ved afgørelse 97/404/EF, for at der kan tages hensyn til denne gruppes permanente karakter. Selv om medlemmerne af ad hoc-gruppen allerede aflægger en årlig erklæring i medfør af interne forretningsordensbestemmelser, bør denne forpligtelse alligevel indføjes i afgørelsen.

(4) I henhold til artikel 8 i afgørelse 97/404/EF finder fortrolighedsbestemmelserne kun anvendelse på medlemmerne af komitéen, mens de samme fortrolighedskrav i medfør af artikel 11 i den anden af de ovennævnte afgørelser, nemlig afgørelse 97/579/EF, finder anvendelse både på medlemmerne af komitéerne og på udefrakommende eksperter. Selv om de forretningsordensbestemmelser, som er fastlagt i henhold til begge afgørelser, omfatter både medlemmerne og de udefrakommende eksperter for så vidt angår fortrolighedskravene, forekommer det nu nødvendigt at afstemme formuleringen af førnævnte artikel 8 med formuleringen af førnævnte artikel 11 -

TRUFFET FØLGENDE AFGØRELSE:

Artikel 1

I afgørelse 97/404/EF foretages følgende ændringer:

1) Artikel 3, stk. 5, affattes således:

"5. De medlemmer af VSK, der ikke har formandshvervet i en videnskabelig komité, udnævnes for en treårsperiode. Ved udnævnelsen af et medlem kan mandatperioden afkortes for at sikre, at samtlige medlemmers mandatperioder udløber samtidigt. De kan højst være medlem i to på hinanden følgende periode. Når treårsperioden er udløbet, beholder de deres hverv, indtil de afløses eller får deres mandat fornyet."

2) Artikel 4, stk. 2, affattes således:

"2. Medlemmerne af VSK og dens ad hoc-gruppe underretter hvert år Kommissionen om alle interesser, som kunne opfattes som værende til hinder for deres uafhængighed."

3) Artikel 8 affattes således:

"Artikel 8

Medlemmerne og de udefrakommende eksperter er, uden at traktatens artikel 287 berøres heraf, forpligtet til ikke at videregive oplysninger, som arbejdet i VSK eller en af dens arbejdsgrupper giver dem kendskab til, når de bliver gjort opmærksom på, at der foreligger en anmodning om, at de pågældende oplysninger behandles fortroligt."

Artikel 2

Artikel 5, stk. 1, i afgørelse 97/579/EF affattes således:

"1. Medlemmerne af de videnskabelige komitéer udnævnes for en treårsperiode. Ved udnævnelsen af et medlem kan mandatperioden afkortes for at sikre, at mandatperioderne for samtlige medlemmer af en videnskabelig komité udløber samtidig. De kan højst være medlem i to på hinanden følgende fuldstændige mandatperioder. Når treårsperioden er udløbet, beholder medlemmerne deres hverv, indtil de afløses eller får deres mandat fornyet."

Udfærdiget i Bruxelles, den 18. maj 2000.

På Kommissionens vegne

David Byrne

Medlem af Kommissionen

(1) EFT L 169 af 27.6.1997, s. 86.

(2) EFT L 237 af 28.8.1997, s. 18.